b'\n_START_ARTICLE_\nMei\xc5\xa1e Levin\n_START_PARAGRAPH_\nMei\xc5\xa1e Levin (ka Moshe Levin ja Moise Levin; s\xc3\xbcndinud 30. juulil 1934 Valgas) on Eestist p\xc3\xa4rit matemaatik, kes on t\xc3\xb6\xc3\xb6tanud nii Eestis kui ka Iisraelis ja USA-s.\n_START_SECTION_\nHaridus\n_START_PARAGRAPH_\nAlghariduse omandas Ka\xc5\xa1taki asulas T\xc5\xa1eljabinski oblastis, l\xc3\xb5petas Valga II Keskkooli 1952; TR\xc3\x9c matemaatika-loodusteaduskonna matemaatika\xc3\xb5petaja kutsega 1957; Eesti NSV TA K\xc3\xbcberneetika Instituudi aspirant arvutusmatemaatika erialal 1960\xe2\x80\x9363 ._NEWLINE_T\xc3\xa4iendus\xc3\xb5pe: Kiievi Riiklik \xc3\x9clikool 1977.\n_START_SECTION_\nTeaduskraad ja -kutse\n_START_PARAGRAPH_\nF\xc3\xbc\xc3\xbcsika-matemaatikakandidaat 1963 (Eesti NSV TA); dotsent 1967; f\xc3\xbc\xc3\xbcsika-matemaatikadoktor 1972 (samas, kinnitamata).\n_START_SECTION_\nTeenistusk\xc3\xa4ik\n_START_PARAGRAPH_\nAastatel 1957\xe2\x80\x931959 t\xc3\xb6\xc3\xb6tas ta matemaatika\xc3\xb5petajana Kallastel ja Tartus. Aastatel 1959\xe2\x80\x931960 t\xc3\xb6\xc3\xb6tas ta TR\xc3\x9c arvutuskeskuses nooremteadurina. Aastatel 1960\xe2\x80\x931963 oli ta aspirantuuris Eesti NSV Teaduste Akadeemia K\xc3\xbcberneetika Instituudis, aastal 1963 kaitses ta f\xc3\xbc\xc3\xbcsika-matemaatikakandidaadi v\xc3\xa4itekirja. Aastatel 1963\xe2\x80\x931964 oli ta K\xc3\xbcberneetika Instituudi nooremteadur. _NEWLINE_TT\xc3\x9cs 1963\xe2\x80\x931979: Aastal 1963 oli ta tunnitasu alusel Tallinna Pol\xc3\xbctehnilises Instituudis matemaatika kateedri \xc3\xb5ppej\xc3\xb5ud, aastal 1964 samas vanem\xc3\xb5petaja, aastatel 1965\xe2\x80\x931970 ja 1972\xe2\x80\x931973 oli ta samas dotsent. Aastatel 1970\xe2\x80\x931972 oli ta Tallinna Pol\xc3\xbctehnilises Instituudi matemaatika kateedris vanemteaduriks, mille tulemusena kaitses ta detsembris 1972 doktoriv\xc3\xa4itekirja "\xd0\x9d\xd0\xb5\xd0\xba\xd0\xbe\xd1\x82\xd0\xbe\xd1\x80\xd1\x8b\xd0\xb5 \xd0\xb2\xd0\xbe\xd0\xbf\xd1\x80\xd0\xbe\xd1\x81\xd1\x8b \xd0\xbf\xd1\x80\xd0\xb8\xd0\xb1\xd0\xbb\xd0\xb8\xd0\xb6\xd0\xb5\xd0\xbd\xd0\xbd\xd0\xbe\xd0\xb3\xd0\xbe \xd0\xb8\xd0\xbd\xd1\x82\xd0\xb5\xd0\xb3\xd1\x80\xd0\xb8\xd1\x80\xd0\xbe\xd0\xb2\xd0\xb0\xd0\xbd\xd0\xb8\xd1\x8f", mida Moskva K\xc3\xb5rgem Atestatsioonikomisjon vaatamata oponentide k\xc3\xb5rgele hinnangule ei kinnitanud. Aastatel 1973\xe2\x80\x931979 t\xc3\xb6\xc3\xb6tas ta Tallinna Pol\xc3\xbctehnilise Instituudi matemaatika kateedris professori kohuset\xc3\xa4itjana._NEWLINE_Aastal 1979 emigreerus ta koos perega Iisraeli. Aastatel 1979\xe2\x80\x931981 oli ta Tel Avivi \xc3\x9clikooli vanemteadur. Aastatel 1981\xe2\x80\x931984 oli ta firma Conlog-Control Petach-Tykva teaduriks. Aastatel 1984\xe2\x80\x931994 oli ta USA-s, Bostonis firma Adra Systems Inc. vanemmatemaatikuks.\n_START_SECTION_\nTeadust\xc3\xb6\xc3\xb6 p\xc3\xb5hisuunad\n_START_PARAGRAPH_\nMatemaatilise anal\xc3\xbc\xc3\xbcsi arvutusmeetodid, mittelineaarsete v\xc3\xb5rrandite s\xc3\xbcsteemid. Kaitses detsembris 1972 doktoriv\xc3\xa4itekirja "\xd0\x9d\xd0\xb5\xd0\xba\xd0\xb0\xd1\x82\xd0\xbe\xd1\x80\xd1\x8b\xd0\xb5 \xd0\xb2\xd0\xbe\xd0\xbf\xd1\x80\xd0\xbe\xd1\x81\xd1\x8b \xd0\xbf\xd1\x80\xd0\xb8\xd0\xb1\xd0\xbb\xd0\xb8\xd0\xb6\xd0\xb5\xd0\xbd\xd0\xbd\xd0\xbe\xd0\xb3\xd0\xbe \xd0\xb8\xd0\xbd\xd1\x82\xd0\xb5\xd0\xb3\xd1\x80\xd0\xb8\xd1\x80\xd0\xbe\xd0\xb2\xd0\xb0\xd0\xbd\xd0\xb8\xd1\x8f", mida Moskva K\xc3\xb5rgem Atestatsioonkomisjon (VAK) vaatamata oponentide k\xc3\xb5rgele hinnangule ei kinnitanud._NEWLINE_Avaldanud \xc3\xbcle 100 publikatsiooni, sealhulgas k\xc3\xa4siraamatuid, nt v\xc3\xa4ga hinnatud "Arvutusmeetodite k\xc3\xa4siraamat" (1966, 1977, kaasautor S. Ulmi) ning artikleid, sealhulgas matemaatika esteetiliste ja religioossete k\xc3\xbcsimuste kohta. Tema juhendamisel on kaitstud 4 kandidaadiv\xc3\xa4itekirja.\n_START_SECTION_\nTeadusorganisatoorne ja -administratiivne tegevus\n_START_PARAGRAPH_\nAjakirja \xd0\xa0\xd0\xb5\xd1\x84\xd0\xb5\xd1\x80\xd0\xb0\xd1\x82\xd0\xb8\xd0\xb2\xd0\xbd\xd1\x8b\xd0\xb9 \xd0\xb6\xd1\x83\xd1\x80\xd0\xbd\xd0\xb0\xd0\xbb: \xd0\xbc\xd0\xb0\xd1\x82\xd0\xb5\xd0\xbc\xd0\xb0\xd1\x82\xd0\xb8\xd0\xba\xd0\xb0 ja v\xc3\xb5\xc3\xb5rkeelsete referaatajakirjade p\xc3\xb5hireferent kvadratuurvalemite ja integraalse ligikaudse arvutamise alal; t\xc3\xa4itis \xd0\x92\xd0\x98\xd0\x9d\xd0\x98\xd0\xa2\xd0\x98 tellimusi, kuid nt aastatepikkune t\xc3\xb6\xc3\xb6 teemal "Kvadratuurvalemid", mis koostatud sadade artiklite l\xc3\xa4bit\xc3\xb6\xc3\xb6tamisel avaldamiseks v\xc3\xa4ljaandes \xd0\x98\xd1\x82\xd0\xbe\xd0\xb3\xd0\xb8 \xd0\xbd\xd0\xb0\xd1\x83\xd0\xba\xd0\xb8 \xd0\xb8 \xd1\x82\xd0\xb5\xd1\x85\xd0\xbd\xd0\xb8\xd0\xba\xd0\xb8, j\xc3\xa4i poliitilistel p\xc3\xb5hjustel k\xc3\xa4sikirja; oli teaduslike toimetiste kolleegiumi liige; v\xc3\xa4lismaal tegeles arvutite tarkvara loomisega, saavutades kiiresti silmapaistvaid tulemusi ja tunnustust. Oli \xc3\xbchingu Teadus lektor; Rahva\xc3\xbclikooli dekaan.\n_START_SECTION_\nIsiklikku\n_START_PARAGRAPH_\nKa tema abikaasa Mirjam Levina ja poeg Mark on matemaatikud.\n_START_SECTION_\nTema kohta\n_START_PARAGRAPH_\nETBL 2005, 2; Mei\xc5\xa1e Levin \xe2\x80\x93 f\xc3\xbc\xc3\xbcsika-matemaatikadoktor // Matemaatika ja kaasaeg XX. Trt, 1975, lk 140\xe2\x80\x93141; Eesti Matemaatika Selts. Aastaraamat 2000. Trt, 2004, lk 76.'